NÁRODNÁ RADA SLOVENSKEJ REPUBLIKY

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

## IX. volebné obdobie

Číslo: KNR-VVMS-22007/2024

**402a**

# Spoločná správa

## výborov Národnej rady Slovenskej republiky o výsledku prerokovania vládneho návrhu zákona o vzdelávaní dospelých a o zmene a doplnení niektorých zákonov (tlač 402) vo výboroch v druhom čítaní

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Výbor Národnej rady Slovenskej republiky pre vzdelávanie, vedu, mládež a šport ako gestorský výbor podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov spoločnú správu výborov Národnej rady Slovenskej republiky o výsledku prerokovania vládneho návrhu zákona.

**I.**

Národná rada Slovenskej republiky uznesením zo 17. septembra 2024 č. 459 sa uzniesla prerokovať vládny návrh zákona o vzdelávaní dospelých a o zmene a doplnení niektorých zákonov **(tlač 402)** v druhom čítaní a prideliť ho týmto výborom:

Ústavnoprávnemu výboru Národnej rady Slovenskej republiky,

Výboru Národnej rady Slovenskej republiky pre financie a rozpočet a

Výboru Národnej rady Slovenskej republiky pre vzdelávanie, vedu, mládež a šport.

Ako gestorský výbor určila Výbor Národnej rady Slovenskej republiky pre vzdelávanie, vedu, mládež a šport a určila lehoty na jeho prerokovanie.

Určené výbory prerokovali predmetný návrh zákona v stanovenej lehote.

Iné výbory o návrhu zákona nerokovali.

**II.**

Gestorský výbor konštatuje, že do začatia rokovania o návrhu zákona nedostal žiadne stanoviská od poslancov podané podľa § 75 ods. 2 zákona o rokovacom poriadku Národnej rady Slovenskej republiky.

**III.**

**K vládnemu návrhu zákona** o vzdelávaní dospelých a o zmene a doplnení niektorých zákonov **(tlač 402) zaujali výbory** Národnej rady Slovenskej republiky **tieto stanoviská**:

**Ústavnoprávny výbor Národnej rady Slovenskej republiky** v uznesení č. 163 zo 17. októbra 2024,

**Výbor Národnej rady Slovenskej republiky pre financie a rozpočet** v uznesení č. 132 z 21. októbra 2024 a

**Výbor Národnej rady Slovenskej republiky pre vzdelávanie, vedu, mládež**a šport v uznesení č. 35 z 15. októbra 2024

**zhodne odporúčali** návrh zákona **schváliť s pozmeňujúcimi a doplňujúcimi návrhmi** uvedenými v časti IV. spoločnej správy.

**IV.**

Z uznesení výborov uvedených v III. časti tejto spoločnej správy vyplývajú tieto pozmeňujúce a doplňujúce návrhy:

K čl. I

1. V čl. I § 8 ods. 15 písm. f) sa na konci pripájajú slová tieto slová: „do registra vzdelávacích inštitúcií“.

Ide o legislatívno-technickú pripomienku, ktorou sa spresňuje navrhovaný právny text tak, aby bolo jednoznačne zrejmé, že dôvodom na vymazanie z registra vzdelávacích inštitúcií je uplynutie doby zápisu do registra vzdelávacích inštitúcií.

Ústavnoprávny výbor NR SR

Výbor pre financie a rozpočet NR SR

Výbor NR SR pre vzdelávanie, vedu, mládež a šport

**Gestorský výbor odporúča schváliť**

1. V čl. I § 21 ods. 10 sa slovo „žiadateľa“ nahrádza slovom „uchádzača“.

Ide o legislatívno-technickú úpravu, ktorou sa zosúlaďuje terminológia v rámci predkladaného návrhu zákona, kde aj po absolvovaní skúšky, ide stále o tú istú osobu uchádzača. Zároveň sa sleduje dodržiavanie legislatívnej skratky zavedenej v čl. I § 19 ods. 5. V prípade ponechania pojmu „žiadateľ“ tak pre tú istú osobu budú v návrhu zákona použité dva pojmy.

Ústavnoprávny výbor NR SR

Výbor pre financie a rozpočet NR SR

Výbor NR SR pre vzdelávanie, vedu, mládež a šport

**Gestorský výbor odporúča schváliť**

1. V čl. I § 24 ods. 4 sa slová „osoba, ktorej“ nahrádzajú slovami „uchádzač, ktorému“.

Ide o legislatívno-technickú úpravu, ktorou sa zosúlaďuje terminológia v rámci predkladaného návrhu zákona, kde aj po absolvovaní skúšky ide stále o tú istú osobu uchádzača. Zároveň sa sleduje dodržiavanie legislatívnej skratky zavedenej v čl. I § 19 ods. 5.

Ústavnoprávny výbor NR SR

Výbor pre financie a rozpočet NR SR

Výbor NR SR pre vzdelávanie, vedu, mládež a šport

**Gestorský výbor odporúča schváliť**

1. V čl. I § 25 ods. 8 písm. b) sa slovo „prijímateľa“ nahrádza slovom „žiadateľa“.

Ide o legislatívno-technickú úpravu, ktorou sa precizuje navrhovaná terminológia tak, aby bolo zrejmé, že peňažné prostriedky sa vedú na bankovom účte úspešného žiadateľa. Pojem „prijímateľ“ je všeobecný pojem, a možno zaň považovať aj inú osobu ako úspešného žiadateľa.

Ústavnoprávny výbor NR SR

Výbor pre financie a rozpočet NR SR

Výbor NR SR pre vzdelávanie, vedu, mládež a šport

**Gestorský výbor odporúča schváliť**

1. V čl. I § 31 ods. 3 písm. a) sa slová „§ 32 ods. 1 písm. g)“ nahrádzajú slovami „§ 32 ods. 1 písm. f)“.

Ide o legislatívno-technickú úpravu, ktorou sa upravuje nesprávny vnútorný odkaz. Pokutu za neodstránenie zistených nedostatkov alebo neoznámenie splnenia opatrení na ich odstránenie podľa § 32 ods. 1 upravuje ustanovenie § 32 ods. 1 písm. f).

Ústavnoprávny výbor NR SR

Výbor pre financie a rozpočet NR SR

Výbor NR SR pre vzdelávanie, vedu, mládež a šport

**Gestorský výbor odporúča schváliť**

1. V čl. I § 33 ods. 3 sa slová „na základe iných právnych základov“ nahrádzajú slovami

„na inom právnom základe“.

Ide o legislatívno-technickú pripomienku, ktorou sa spresňuje navrhovaný právny text. Podľa čl. 6 ods. 1 všeobecného nariadenia o ochrane údajov sa na zákonnosť spracúvania údajov vyžaduje splnenie aspoň jednej, v čl. 6 nariadenia, uvedených podmienok („1. Spracúvanie je zákonné iba vtedy a iba v tom rozsahu, keď je splnená aspoň jedna z týchto podmienok:...“).

Ústavnoprávny výbor NR SR

Výbor pre financie a rozpočet NR SR

Výbor NR SR pre vzdelávanie, vedu, mládež a šport

**Gestorský výbor odporúča schváliť**

K čl. II

1. V čl. II 3. bod § 22 ods. 1 písm. e) sa vypúšťa slovo „alebo“.

Ide o legislatívno-technickú úpravu, ktorou sa vypúšťa spojka „alebo“ z dôvodu, že § 22 ods. 1 sa v čl. II 4. bod dopĺňa novým písmenom a spojka „alebo“ sa dopĺňa do písmena f).

Ústavnoprávny výbor NR SR

Výbor pre financie a rozpočet NR SR

Výbor NR SR pre vzdelávanie, vedu, mládež a šport

**Gestorský výbor odporúča schváliť**

1. V čl. II 7. bod sa v úvodnej vete slová „§ 80ao“ nahrádzajú slovami „§ 80ap“, slová „§ 80ap“ sa nahrádzajú slovami „§ 80aq“ a v nadpise prechodného ustanovenia sa slová „§ 80ap“ nahrádzajú slovami „§ 80aq“.

Ide o legislatívno-technickú úpravu, ktorou sa preznačuje prechodné ustanovenie v nadväznosti na prijatie zákona o niektorých povinnostiach a oprávneniach v oblasti kryptoaktív a o zmene a doplnení niektorých zákonov, dňa 11. 9. 2024 (zákon č. 248/2024 Z. z.), ktorý v čl. IV vkladá nové prechodné ustanovenie § 80ap do zákona o živnostenskom podnikaní.

Ústavnoprávny výbor NR SR

Výbor pre financie a rozpočet NR SR

Výbor NR SR pre vzdelávanie, vedu, mládež a šport

**Gestorský výbor odporúča schváliť**

K čl. IV

1. V čl. IV sa pred doterajší novelizačný bod vkladá nový bod 1, ktorý znie:

„1. V poznámke pod čiarou k odkazu 1 sa slová „zákon č. 568/2009 Z. z. o celoživotnom vzdelávaní a o zmene a doplnení niektorých zákonov“ nahrádzajú slovami „zákon č. .../2024 o vzdelávaní dospelých o zmene a doplnení niektorých zákonov“.

Doterajší novelizačný bod sa označuje ako bod 2.

Ide o legislatívno-technickú úpravu, ktorou sa precizuje poznámka pod čiarou.

Ústavnoprávny výbor NR SR

Výbor pre financie a rozpočet NR SR

Výbor NR SR pre vzdelávanie, vedu, mládež a šport

**Gestorský výbor odporúča schváliť**

K čl. VIII

1. V čl. VIII 2. bod sa na konci novelizačného bodu pripája táto veta: „Poznámka pod čiarou k odkazu 9 sa vypúšťa.“.

Ide o legislatívno-technickú úpravu, ktorou sa vypúšťa poznámka pod čiarou, ktorá sa zmenou znenia § 33 ods. 2 stala nadbytočnou.

Ústavnoprávny výbor NR SR

Výbor pre financie a rozpočet NR SR

Výbor NR SR pre vzdelávanie, vedu, mládež a šport

**Gestorský výbor odporúča schváliť**

K čl. XII

1. V čl. XII 1. bod sa za slová „§ 161 ods. 3 písm. a)“ vkladajú slová „ a § 163 ods. 7 písmeno a)“.

Ide o legislatívno-technickú úpravu, ktorou sa navrhuje zmena terminológie v § 163 ods. 7 písmeno a) rovnako, ako sa navrhuje v súvisiacom ustanovení § 161 ods. 3 písm. a) v čl. I 1. bod.

Ústavnoprávny výbor NR SR

Výbor pre financie a rozpočet NR SR

Výbor NR SR pre vzdelávanie, vedu, mládež a šport

**Gestorský výbor odporúča schváliť**

Gestorský výbor odporúča Národnej rade Slovenskej republiky hlasovať o návrhoch uvedených pod bodmi **1 až 11**  spoločnes odporúčaním ich **schváliť.**

**V.**

**Gestorský výbor** na základe stanovísk výborov, vyjadrených v ich uzneseniach uvedených v III. časti tejto spoločnej správy, **odporúča** Národnej rade Slovenskej republiky **vládny návrh zákona** o vzdelávaní dospelých a o zmene a doplnení niektorých zákonov **(tlač 402) schváliť v znení pozmeňujúcich a doplňujúcich návrhov** uvedených v tejto správe.

**Predmetná spoločná správa výborov** Národnej rady Slovenskej republiky **o výsledku prerokovania vládneho návrhu zákona** o vzdelávaní dospelých a o zmene a doplnení niektorých zákonov vo výboroch v druhom čítaní (tlač 401a) **bola schválená uznesením Výboru** Národnej rady Slovenskej republiky **pre vzdelávanie, vedu, mládež a šport (gestorský výbor)** z 22. októbra 2024 č. 50.

Týmto uznesením výbor zároveň poveril spoločného spravodajcu **Jozefa Habánika** (náhradníčka poslankyňa Pavla Puškárová), aby na schôdzi Národnej rady Slovenskej republiky informoval o výsledku rokovania výborov, o stanovisku a návrhu gestorského výboru.

Bratislava október 2024

**Paula Puškárová v. r.**

predsedníčka

Výboru NR SR pre vzdelávanie, vedu, mládež a šport